《一云次王守溪阁老韵》
明代·周伦

石磴崔嵬路折旋，崎岖历尽是平田。高林忽送催诗雨，深涧遥分悟道泉。

僧为知名如旧识，地疑曾到岂前缘。万竿修竹参天起，欲借琅玕纪岁年。

作者简介：（1463—1542）苏州府昆山人，字伯明，号贞翁。弘治十二年进士。授新安知县，擢大理寺少卿，官至南京刑部尚书。有《贞翁稿》、《西台纪闻》、《医略》等。